ग्यारहवीं पॉयदान के इस गीत में एक अलग सी बात है। अमित त्रिवेदी का संगीतबद्ध ये गीत साल के उन गीतों में शुमार होता है जिनका प्रील्यूड सबसे लंबा है। यानि मुखड़े में श्रेया की खनकती आवाज़ सुनने के लिए आपको लगभग पौने दो मिनटों का इंतज़ार करना पड़ता है। पर ये इंतज़ार आपके कानों में पार्श्व में बजती शहनाई और पियानो के अद्भुत मिश्रण से वो मिठास घोल जाता है जिसका ज़ायका घंटों तक आपके ज़ेहन में बना रहता है। उसके बाद तो हमारी स्वर सजनी यानि श्रेया ने जिस मुलायमियत से अपनी शहद घुली आवाज़ में अमिताभ भट्टाचार्य के शब्दों को सहलाती हुई गाती हैं कि मन बिल्कुल शांत हो जाता है ।